© Shutterstock.com/Simon Bratt L-ispeċijiet tal-pjanti u tal-annimali qed jisparixxu b'rata aktar mgħaġġla minħabba l-attività tal-bniedem. X'inhuma l-kawżi u għaliex il-bijodiversità hija importanti? Il-bijodiversità, jew il-varjetà ta' kull ħaġa ħajja fuq il-pjaneta tagħna, qed tonqos b'rata allarmanti f'dawn l-aħħar snin, l-aktar minħabba l-attivitajiet tal-bniedem, bħall-bidliet fl-użu tal-art, it-tniġġis u t-tibdil fil-klima. F'Mejju 2020, il-Kummissjoni Ewropea ppreżentat l-Strateġija għall-Bijodiversità għall-2030 il-ġdida, wara li f'Jannar 2020 il-Parlament kien appella biex jiġu indirizzati l-ixprunaturi ewlenin tat-telf tal-bijodiversità u jiġu stabbiliti miri legalment vinkolanti . Waqt is-sessjoni plenarja ta' Ġunju 2021, il-Parlament adotta l-pożizzjoni tiegħu dwar l- "Istrateġija tal-UE għall-Bijodiversità għall-2030: Inreġġgħu n-natura lura f'ħajjitna" biex jiżgura li sal-2050 l-ekosistemi tad-dinja jkunu rrestawrati, reżiljenti u protetti b'mod adegwat. Fis-16 ta' Jannar 2020, il-Membri tal-PE appellaw għal miri legalment vinkolanti biex jitwaqqaf it-telf tal-bijodiversità li għandu jsir qbil dwarhom f'konferenza tan-NU dwar il-bijodiversità (COP15) fiċ-Ċina f'Ottubru. Il-Konferenza tlaqqa' flimkien il-partijiet għall-Konvenzjoni tan-NU dwar il-Bijodiversità tal-1993 biex jiddeċiedu dwar l-istrateġija tagħha għal wara l-2020. Il-Parlament irid li l-UE tkun minn ta' quddiem billi tiżgura li sal-2030 30 % tat-territorju tal-UE jkun jikkonsisti f'żoni naturali u billi titqies il-bijodiversità fil-politiki kollha tal-UE. X'miżuri qed jipproponi l-Parlament? Il-membri tal-PE appoġġaw bis-sħiħ il-miri tal-UE li jipproteġu mill-inqas 30 % tal-inħawi tal-baħar u terrestri tal-UE (foresti, artijiet mistagħdra, torbieri, bwar u ekosistemi kostali), u li 10 % tal-oċeani u l-art tal-UE, inklużi l-foresti primarji u antiki kollha li jifdal u ekosistemi oħra rikki fil-karbonju għandhom jibqgħu essenzjalment mhux disturbati. Huma jridu li l-miri jkunu vinkolanti u implimentati mill-pajjiżi tal-UE fil-livell nazzjonali, f'kooperazzjoni mal-awtoritajiet reġjonali u lokali. Imħassba dwar it-tnaqqis tad-dakkara, il-Membri tal-PE appellaw ukoll għal reviżjoni urġenti tal- Inizjattiva tal-UE dwar id-Dakkara . Aktar informazzjoni dwar x'tagħmel l-UE biex tippreserva l-bijodiversità. Raġunijiet ewlenin għat-telf tal-bijodiversità Bidliet fl-użu tal-art (eż. deforestazzjoni, monokultura intensiva, urbanizzazzjoni) Sfruttament dirett bħall-kaċċa u s-sajd eċċessiv It-tibdil fil-klima It-tniġġis L-Ispeċijiet aljeni invażivi X'miżuri qed jipproponi l-Parlament? Il-Membri tal-PE qed jitolbu miri li jorbtu legalment kemm lokalment kif ukoll globalment, sabiex jinkoraġġixxu miżuri aktar ambizzjużi li jiżguraw il-konservazzjoni u r-restawr tal-bijodiversità. Iż-żoni naturali għandhom ikopru 30 % tat-territorju tal-UE sal-2030 u l-ekosistemi degradati għandhom jitreġġgħu lura. Sabiex jiġi garantit finanzjament suffiċjenti, il-Parlament qed jipproponi li 10 % tal-baġit fuq terminu twil li jmiss tal-UE jkun iddedikat għall-konservazzjoni tal-bijodiversità. It-tħejjija tal-qafas tal-bijodiversità għal wara l-2020 Rivista ta' Orizzont: it-telf tal-bijodiversità Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF